Rikunarita-ORG/Wikinium huggingface dataset:
# Wikipedia

Logo van Wikipedia
Iprichtere Jimmy 'Jimbo' Wales
**Wikipedia** is een project van de Wikimedia Foundation, nen vzw uut Florida. De Wikimedia Foundation eit verschillige projectn ounder eur vleirn woavan da Wikipedia 't gekendste is.

De bedoelinge is om in olle toaln ne vryen en neutroaln encyclopedie te schryvn die olleman êlegans vo nietn meugt gebruukn vo informoasje ip te zoekn, toe te voegn of te bewerkn.

De West-Vlamsche versie stoat ip vls.wikipedia.org en eit vo de moment **8.347** artikels. Den Iengelsn es de grotstn met mêer of 4.500.000 artikels. In zyn hêle zyn der mêer of 8.000.000 artikels in 250 verschillige toaln.

Den êestn Wikipedia, den Iengelsn, is ipgericht in 2001. De West-Vlamsche versie in 2006.

## Kwaliteit

Een vergelykienge in september 2004 van den Duutsche Wikipedia en twêe andere gekende Duutsche encyclopedieën, Brockhaus en Encarta, viel in 't vôordêel van Wikipedia uut.

In december 2005 eit 't tydschrift Nature een ounderzoek gedoane woaruut bleek da je ip Wikipedia e bitje minder koste betrouwn dan ip de vrêe serieuzn en gekendn Encyclopædia Britannica. 't Gemiddeld oantal missn per artikel lag by Wikipedia ip viere, by Britannica ip drie. 't Ging over e redelik klêne selectie, moa de professionele redacteurs van Britannica woarn serieus in under gat gebeetn.

In 't olgemêen zyn der vele artikels die vrêe degelik zyn en andere die moa poverkes zyn. Bepoalde ounderwerpn krygn in Wikipedia ôok systemoatisch mêer oandacht lik techniek en IT - ounderwerpn lik Afrika en geschiedenisse minder. Vôorstanders zeggn ton were dat da ol tydelikke effectn zyn.

|  |  |
| --- | --- |
|  | Mêer ofbeeldiengn die ier by passn ku je vien ip Wikipedia ip Wikimedia Commons. |
# Kathedroale

De Sint-Salvatorkathedroale in Brugge
De Sint-Moartnskathedroale van Yper
E **kathedroale** is by de katholiekn de kerke woa da ne bisschop zetelt. Dat is dus d'hoofdkerke van e bisdom.

## Kathedroaln in West-Vloandern

* De Sint-Salvatorskathedroale in Brugge es d'hoofdkerke van 't bisdom Brugge. Tout in 1799 wos de Sint-Donaaskathedroale den bisschopszettel. Ge kut ounder 't *Crown Plaza Hotel* nog osan de foundoaschn van die oude kathedroale zien.

* De Sint-Moartnskathedroale in Yper is e kathedroale zounder bisschop. Da dateert nog van 'n tyde da Yper nog e bisdom wos (van 1561 tout 1801). De bekensdn bisschop van Yper wos Jansenius, noa wien de godsdienstige stromienge van et jansenisme genoemd es. Paus Johannes Paulus II èt in 2003 Gustaaf Joos tout titulaire eirtsbisschop van Yper benoemd.

## Andre kathedroaln in België

* Eirtsbisdom Mecheln-Brussel:
	+ Sint-Romboutskathedroale (Mecheln) (sinsn 1559, d'hoofdkathedroale)
	+ Kathedroale van Sint-Michiel en Sint-Goedele (Brussel) (sinsn 1961, lik co-kathedroale)
* Bisdom Antwerpn: Ouze-Lieve-Vrouwekathedroale (1559-1803 en sinsn 1961)
* Bisdom Brugge: Sint-Salvatorskathedroale (sinsn 1834, ook kathedroale basilieke)
* Bisdom Doornik: Ouze-Lieve-Vrouwekathedroale
* Bisdom Gent: Sint-Baafskathedroale (sinsn 1559)
* Bisdom Hasselt: Sint-Quintinuskathedroale (sinsn 1967)
* Bisdom Luuk: Sint-Pauluskathedroale (sinsn 1801)
* Bisdom Noamn: Sint-Aubankathedroale (sinsn 1559)

|  |  |
| --- | --- |
|  | Ofbeeldiengn die ier by passn ku je vien in de categorie **Cathedrals** van Wikimedia Commons. |